b'\n_START_ARTICLE_\nOpera\xc8\x9biunea Barbarossa\n_START_SECTION_\nPreg\xc4\x83tirile germane\n_START_PARAGRAPH_\n\xc3\x8en cadrul preg\xc4\x83tirilor pentru atac, Hitler a ordonat deplasarea a 3,2 milioane de solda\xc8\x9bi c\xc4\x83tre frontiera sovietic\xc4\x83, a hot\xc4\x83r\xc3\xa2t lansarea a numeroase raiduri de recunoa\xc8\x99tere aerian\xc4\x83 deasupra teritoriului sovietic \xc8\x99i a impus stocarea \xc3\xaen depozite din est a unor cantit\xc4\x83\xc8\x9bi uria\xc8\x99e de materiale necesare atacului. Astfel se profita de credin\xc8\x9ba de nestr\xc4\x83mutat a lui Stalin c\xc4\x83 Germania nu va fi capabil\xc4\x83 s\xc4\x83 atace dec\xc3\xa2t la cel pu\xc8\x9bin doi ani dup\xc4\x83 semnarea pactului Molotov-Ribbentrop. Stalin mai credea c\xc4\x83 germanii vor dori mai \xc3\xaent\xc3\xa2i s\xc4\x83 determine Anglia s\xc4\x83 cear\xc4\x83 pace, mai \xc3\xaenainte de a deschide un front \xc3\xaen r\xc4\x83s\xc4\x83rit. \xc3\x8en ciuda avertismentelor repetate ale serviciilor sovietice de spionaj, Stalin a refuzat s\xc4\x83 dea crezare informa\xc8\x9biilor alarmante, apreciind c\xc4\x83 este vorba de dezinform\xc4\x83ri britanice care \xc3\xaencercau s\xc4\x83 t\xc3\xa2rasc\xc4\x83 URSS-ul \xc3\xaen r\xc4\x83zboi \xc3\xaempotriva Germaniei pentru a u\xc8\x99ura situa\xc8\x9bia englezilor. Guvernul german i-a informat pe sovietici c\xc4\x83 mi\xc8\x99carea de trupe \xc8\x99i materiale de r\xc4\x83zboi c\xc4\x83tre r\xc4\x83s\xc4\x83rit s-a f\xc4\x83cut numai pentru a le scoate de sub amenin\xc8\x9barea bombardierelor britanice. Germanii au mai explicat c\xc4\x83 \xc3\xaencearc\xc4\x83 s\xc4\x83-i p\xc4\x83c\xc4\x83leasc\xc4\x83 pe britanici c\xc4\x83 se \xc3\xaencearc\xc4\x83 atacarea URSS-ului, trupele \xc8\x99i proviziile stocate \xc3\xaen r\xc4\x83s\xc4\x83rit fiind destinate de fapt invaziei peste Canalul M\xc3\xa2necii. Este dovedit ast\xc4\x83zi c\xc4\x83 un spion aflat \xc3\xaen slujba sovieticilor, Dr. Richard Sorge, i-a transmis lui Stalin data exact\xc4\x83 a lans\xc4\x83rii atacului antisovietic. De asemenea, criptanali\xc8\x99tii suedezi condu\xc8\x99i de Arne Beurling reu\xc8\x99iser\xc4\x83 s\xc4\x83 afle data atacului. Ca rezultat al tuturor acestor fapte, preg\xc4\x83tirile \xc3\xaempotriva unui atac german au fost f\xc4\x83cute de Stalin cu ne\xc3\xaencredere \xc8\x99i la o scar\xc4\x83 insuficient de larg\xc4\x83._NEWLINE_Germanii au preg\xc4\x83tit ni\xc8\x99te opera\xc8\x9biuni pentru \xc3\xaen\xc8\x99elarea vigilen\xc8\x9bei sovieticilor, pentru a le \xc3\xaent\xc4\x83ri convingerea c\xc4\x83 se preg\xc4\x83te\xc8\x99te un atac peste Canalul M\xc3\xa2necii \xc3\xaen aprilie 1941: opera\xc8\x9biunile Haifisch \xc8\x99i Harpune. Aceste dou\xc4\x83 opera\xc8\x9biuni simulau preg\xc4\x83tiri pentru atacul Marii Britanii, care s-ar fi desf\xc4\x83\xc8\x99urat din Norvegia, de pe coasta francez\xc4\x83 \xc8\x99i din Brittany, totul combinat cu lansarea de zvonuri despre concentrarea de trupe \xc3\xaen sectoarele men\xc8\x9bionate mai sus. S-au desf\xc4\x83\xc8\x99urat activit\xc4\x83\xc8\x9bi specifice, precum concentrarea de vase militare, zboruri de recunoa\xc8\x99tere \xc8\x99i antrenamente intensive. Au fost proiectate mai multe planuri de invazie ale c\xc4\x83ror detalii au cazut "\xc3\xaen mod accidental" \xc3\xaen m\xc3\xa2inile contrainforma\xc8\x9biilor sovietice._NEWLINE_Germanii aveau probleme a pune la punct o strategie care s\xc4\x83 asigure o invazie \xc3\xaencununat\xc4\x83 cu succes \xc3\xaen URSS. Hitler, OKW-ul (Oberkommando der Wehrmacht) \xc8\x99i diferitele comandamente nu c\xc4\x83deau de acord asupra unui plan cuprinz\xc4\x83tor \xc3\xaen ceea ce prive\xc8\x99te atacul \xc3\xaempotriva Uniunii Sovietice \xc8\x99i obiectivele principale ale acestui atac. OKW dorea un atac direct spre Moscova. Hitler dorea s\xc4\x83 cucereasc\xc4\x83 mai \xc3\xaent\xc3\xa2i Ucraina bogat\xc4\x83 \xc3\xaen resurse agricole \xc8\x99i minerale \xc8\x99i de asemenea dorea s\xc4\x83 ocupe zona Balticii mai \xc3\xaenainte de a ataca Moscova. Aceste ne\xc3\xaen\xc8\x9belegeri au \xc8\x99ubrezit planificarea logistic\xc4\x83 a atacului, \xc3\xaent\xc3\xa2rziindu-l cu mai mult de o lun\xc4\x83 fa\xc8\x9b\xc4\x83 de data ini\xc8\x9bial\xc4\x83 pl\xc4\x83nuit\xc4\x83 pentru atac (mai 1941). _NEWLINE_Strategia asupra c\xc4\x83reia Hitler \xc8\x99i generalii s\xc4\x83i au c\xc4\x83zut de acord a fost s\xc4\x83 implice trei grupuri de armate desemnate s\xc4\x83 cucereasc\xc4\x83 regiuni \xc8\x99i mari ora\xc8\x99e sovietice special desemnate pentru fiecare. Cele trei atacuri principale germane aveau s\xc4\x83 se \xc3\xaendrepte de-a lungul rutelor istorice de invazie din trecut._NEWLINE_Grupul de Armate Nord a fost desemnat s\xc4\x83 m\xc4\x83r\xc8\x99\xc4\x83luiasc\xc4\x83 prin \xc8\x9a\xc4\x83rile Baltice, s\xc4\x83 intre \xc3\xaen zona de nord a Rusiei \xc8\x99i s\xc4\x83 cucereasc\xc4\x83 sau s\xc4\x83 distrug\xc4\x83 ora\xc8\x99ul Leningrad._NEWLINE_Grupul de Armate Centru avea s\xc4\x83 atace direct c\xc4\x83tre Smolensk, dup\xc4\x83 care avea s\xc4\x83 aib\xc4\x83 ca \xc8\x9bint\xc4\x83 Moscova, travers\xc3\xa2nd ceea ce ast\xc4\x83zi este Belarus \xc8\x99i regiunile central-vestice ale Rusiei._NEWLINE_Grupul de Armate Sud trebuia s\xc4\x83 balanseze \xc3\xaentre atacul din zona agricol\xc4\x83 intens populat\xc4\x83 din centrul Ucrainei, s\xc4\x83 cucereasc\xc4\x83 Kiev mai \xc3\xaenainte de a-\xc8\x99i schimba direc\xc8\x9bia atacului c\xc4\x83tre sud-estul Rusiei, c\xc4\x83tre stepele din zona r\xc3\xa2ului Volga \xc8\x99i mai departe c\xc4\x83tre zona petrolier\xc4\x83 din Caucaz.\n_START_SECTION_\nAtacul 22 iunie 1941\n_START_PARAGRAPH_\nLa 4:45 diminea\xc8\x9ba, pe 22 iunie 1941, for\xc8\x9bele Axei au atacat. Este dificil s\xc4\x83 fie socotite cu precizie puterea beligeran\xc8\x9bilor \xc3\xaen faza ini\xc8\x9bial\xc4\x83 a atacului, de vreme ce cea mai mare parte a cifrelor germane includ \xc8\x99i rezervele destinate frontului de r\xc4\x83s\xc4\x83rit, dar care nu ajunseser\xc4\x83 \xc3\xaenc\xc4\x83 \xc3\xaen zona de conflict, dar \xc8\x99i datorit\xc4\x83 unor altor c\xc3\xa2torva criterii de compara\xc8\x9bie dintre cele dou\xc4\x83 p\xc4\x83r\xc8\x9bi. O estimare destul de exact\xc4\x83 este aceea c\xc4\x83 aproximativ 2,6 milioane de solda\xc8\x9bi germani au intrat \xc3\xaen ac\xc8\x9biune pe 22 iunie \xc8\x99i c\xc4\x83 aveau \xc3\xaen fa\xc8\x9ba lor un num\xc4\x83r sensibil egal de solda\xc8\x9bi sovietici cantona\xc8\x9bi \xc3\xaen districtele militare de grani\xc8\x9b\xc4\x83. Contribu\xc8\x9bia alia\xc8\x9bilor Germaniei avea s\xc4\x83 se fac\xc4\x83 sim\xc8\x9bit\xc4\x83 ceva mai t\xc3\xa2rziu \xc3\xaen timpul campaniei. Supriza a fost complet\xc4\x83: STAVKA, alarmat\xc4\x83 de rapoartele conform c\xc4\x83rora trupele germane se apropiau de grani\xc8\x9b\xc4\x83 \xc3\xaen forma\xc8\x9bii de lupt\xc4\x83, a ordonat la 0:30 diminea\xc8\x9ba trecerea unit\xc4\x83\xc8\x9bilor de frontier\xc4\x83 \xc3\xaen starea de lupt\xc4\x83, dat\xc4\x83 fiind iminen\xc8\x9ba r\xc4\x83zboiului, dar nici o singur\xc4\x83 unitate nu a primit avertismentele \xc8\x99i ordinele la timp._NEWLINE_\xc8\x98ocul atacului a fost \xc3\xaen principal datorat num\xc4\x83rului foarte mare de unit\xc4\x83\xc8\x9bi ale Axei care au atacat simultan. Al\xc4\x83turi de milioanele de germani, mai multe sute de mii de rom\xc3\xa2ni, slovaci, unguri \xc8\x99i italieni s-au al\xc4\x83turat atacatorilor, iar \xc3\xaen nord, finlandezii au adus o contribu\xc8\x9bie important\xc4\x83 la lupta \xc3\xaempotriva sovieticilor. For\xc8\x9bele sovietice care f\xc4\x83ceau fa\xc8\x9ba atacului direct, (f\xc4\x83r\xc4\x83 a pune la socoteal\xc4\x83 for\xc8\x9bele din interior \xc8\x99i rezervele STAVKA), au fost \xc3\xaent\xc4\x83rite masiv, efectivul lor cresc\xc3\xa2nd de la aproximativ 2,6 milioane pe 22 iunie la peste 4 milioane p\xc3\xa2n\xc4\x83 la sf\xc3\xa2r\xc8\x99itul anului, \xc3\xaen condi\xc8\x9biile \xc3\xaen care trebuiser\xc4\x83 s\xc4\x83 fac\xc4\x83 fa\xc8\x9b\xc4\x83 pierderilor de toate felurile cifrate la 4,5 milioane de oameni._NEWLINE_La \xc3\xaenceput, viteza atacului german a f\xc4\x83cut toate planurile de ap\xc4\x83rare sovietice total nefolositoare. Lipsa echipamentelor de transmisie radio a f\xc4\x83cut ca multe ordine sovietice s\xc4\x83 fie dep\xc4\x83\xc8\x99ite \xc3\xaen momentul \xc3\xaen care ajungeau la unit\xc4\x83\xc8\x9bile angajate \xc3\xaen lupt\xc4\x83.\n_START_SECTION_\nEvenimentele ulterioare\n_START_PARAGRAPH_\nDac\xc4\x83 la \xc3\xaenceput atacul a fost un succes, p\xc3\xa2n\xc4\x83 \xc3\xaen cele din urm\xc4\x83 germanii au intrat \xc3\xaen criz\xc4\x83 de timp \xe2\x80\x94 p\xc3\xa2n\xc4\x83 \xc3\xaen momentul \xc3\xaen care  au ajuns \xc3\xaen suburbiile Moscovei la \xc3\xaenceputul lunii decembrie, se instalase deja iarna ruseasc\xc4\x83. S-a spus de multe ori c\xc4\x83 Hitler a luat decizia gre\xc8\x99it\xc4\x83 de a am\xc3\xa2na atacul de pe data ini\xc8\x9bial\xc4\x83 15 mai, deoarecea dorea s\xc4\x83 intervin\xc4\x83 mai \xc3\xaent\xc3\xa2i \xc3\xaen Iugoslavia \xc8\x99i s\xc4\x83-l ajute pe Musolini care trebuia s\xc4\x83 fac\xc4\x83 fa\xc8\x9b\xc4\x83 avans\xc4\x83rii grece\xc8\x99ti \xc3\xaen Albania. Aceast\xc4\x83 ac\xc8\x9biune a am\xc3\xa2nat cu cinci s\xc4\x83pt\xc4\x83m\xc3\xa2ni atacul \xc3\xaen \xc8\x99i a\xc8\x99a scurta var\xc4\x83 ruseasc\xc4\x83. Interven\xc8\x9bia din Balcani a fost doar unul dintre motivele am\xc3\xa2n\xc4\x83rii \xe2\x80\x94 alt motiv a fost prim\xc4\x83vara t\xc3\xa2rzie din stepele ruse\xc8\x99ti din anul 1941, cu vreme foarte ploioas\xc4\x83, care transformase drumurile din vestul Uniunii Sovietice \xc3\xaen mocirle imposibil de traversat de vehiculele grele. \xc3\x8en timpul campaniei, Hitler a ordonat ca greutatea atacului s\xc4\x83 fie transferat\xc4\x83 de la regiunea Moscovei c\xc4\x83tre sud, pentru a gr\xc4\x83bi cucerirea Ucrainei. Aceast\xc4\x83 mi\xc8\x99care a \xc3\xaent\xc3\xa2rziat atacul asupra capitalei sovietice, de\xc8\x99i a ajutat securizarea flancului Grupului de Armate Centru. P\xc3\xa2n\xc4\x83 \xc3\xaen momentul \xc3\xaen care aten\xc8\x9bia atacatorilor s-a \xc3\xaendreptat din nou asupra Moscovei, rezisten\xc8\x9ba \xc3\xaend\xc3\xa2rjit\xc4\x83 a Armatei Ro\xc8\x99ii, ploile toren\xc8\x9biale de toamn\xc4\x83 \xc8\x99i, mai t\xc3\xa2rziu, iarna ruseasc\xc4\x83, au oprit atacul german._NEWLINE_\xc3\x8en plus, rezisten\xc8\x9ba sovieticilor, care proclamaser\xc4\x83 declan\xc8\x99area "Marelui R\xc4\x83zboi pentru Ap\xc4\x83rarea Patriei-Mam\xc4\x83", a fost mult mai puternic\xc4\x83 dec\xc3\xa2t \xc8\x99i-ar fi \xc3\xaenchipuit comandan\xc8\x9bii germani. Fort\xc4\x83rea\xc8\x9ba de grani\xc8\x9b\xc4\x83 de la Brest este o ilustrare a acestei tenacit\xc4\x83\xc8\x9bi nea\xc8\x99teptate: atacat\xc4\x83 din prima zi a invaziei germane, se a\xc8\x99tepta s\xc4\x83 fie ocupat\xc4\x83 \xc3\xaen decursul a c\xc3\xa2teva ore. \xc3\x8en loc de aceast\xc4\x83 victorie facil\xc4\x83, garnizoana sovietic\xc4\x83 a continuat s\xc4\x83 lupte viteje\xc8\x99te \xc3\xaen fortifica\xc8\x9biile asediate timp de mai mult de o lun\xc4\x83. Logistica german\xc4\x83 a \xc3\xaenceput s\xc4\x83 fie o problem\xc4\x83 important\xc4\x83 din cauza lungimii tot mai mari a liniilor de aprovizionare \xc8\x99i ca urmare a vulnerabilit\xc4\x83\xc8\x9bii lor la atacurile partizanilor sovietici din spatele frontului. Sovieticii au pus \xc3\xaen practic\xc4\x83 politica "p\xc4\x83m\xc3\xa2ntului p\xc3\xa2rjolit" \xc3\xaen orice zon\xc4\x83 din care erau for\xc8\x9ba\xc8\x9bi s\xc4\x83 se retrag\xc4\x83, pentru a-i \xc3\xaempiedica pe germani s\xc4\x83 foloseasc\xc4\x83 alimentele, combustibilii sau cl\xc4\x83dirile din zonele pe care le cucereau._NEWLINE_Germanii au continuat s\xc4\x83 avanseze \xc3\xaen ciuda tuturor acestor piedici, de multe ori distrug\xc3\xa2nd sau \xc3\xaencercuind armate sovietice \xc3\xaentregi, pe care le-au luat prizoniere. B\xc4\x83t\xc4\x83lia de la Kiev a fost de o violen\xc8\x9b\xc4\x83 deosebit\xc4\x83, diferit\xc4\x83 de tot ce se \xc3\xaent\xc3\xa2mplase p\xc3\xa2n\xc4\x83 atunci \xc3\xaen acel r\xc4\x83zboi. La mijlocul lui octombrie, Grupul de Armate Sud a reu\xc8\x99it s\xc4\x83 preia controlul asupra Kievului \xc8\x99i s\xc4\x83 ia peste 650.000 de prizonieri sovietici. Ora\xc8\x99ului Kiev i-a fost decernat mai t\xc3\xa2rziu ordinul de Ora\xc8\x99 Erou pentru rezisten\xc8\x9ba \xc3\xaend\xc3\xa2rjit\xc4\x83 a ap\xc4\x83r\xc4\x83torilor s\xc4\x83i._NEWLINE_Grupul de Armate Nord, care trebuia s\xc4\x83 cucereasc\xc4\x83 \xc8\x9a\xc4\x83rile Baltice \xc8\x99i \xc3\xaen cele din urm\xc4\x83 Leningradul, a avansat \xc3\xaen august 1941 p\xc3\xa2n\xc4\x83 \xc3\xaen suburbiile ora\xc8\x99ului simbol al revolu\xc8\x9biei bol\xc8\x99evice. Aici, rezisten\xc8\x9ba aprig\xc4\x83 a sovieticilor a oprit \xc3\xaenaintarea germanilor. De vreme ce atacul direct asupra ora\xc8\x99ului a p\xc4\x83rut prea costisitoare, comandamentul nazist a hot\xc4\x83r\xc3\xa2t s\xc4\x83 \xc3\xaenfometeze ora\xc8\x99ul prin blocada terestr\xc4\x83 \xc8\x99i naval\xc4\x83, declan\xc8\x99\xc3\xa2nd asediul de 900 de zile al Leningradului. Ora\xc8\x99ul a rezistat, \xc3\xaen ciuda mai multor \xc3\xaencerc\xc4\x83ri germane de a-i str\xc4\x83punge liniile de ap\xc4\x83rare, \xc3\xaen ciuda atacurilor ne\xc3\xaentrerupte ale artileriei \xc8\x99i avia\xc8\x9biei ca \xc8\x99i a penuriei de alimente \xc8\x99i combustibili, p\xc3\xa2n\xc4\x83 c\xc3\xa2nd atacatorii au fost alunga\xc8\x9bi din apropierea Leningradului la \xc3\xaenceputul anului 1944. Leningradul a fost primul ora\xc8\x99 sovietic care a fost decorat cu ordinul de Ora\xc8\x99 Erou.\n_START_SECTION_\nCauzele \xc3\xaenfr\xc3\xa2ngerii sovieticilor la \xc3\xaenceputul campaniei    1\n_START_PARAGRAPH_\nCauza principal\xc4\x83 a \xc3\xaenfr\xc3\xa2ngerii de propor\xc8\x9bii a Armatei Ro\xc8\x99ii \xc3\xaen 1941 a fost atacul surpriz\xc4\x83 al germanilor pentru care sovieticii erau slab preg\xc4\x83ti\xc8\x9bi. Armata german\xc4\x83 era \xc3\xaen 1941 cel mai bine antrenat\xc4\x83 \xc8\x99i experimentat\xc4\x83 din lume. Germanii aveau o doctrin\xc4\x83 militar\xc4\x83 avansat\xc4\x83 \xc8\x99i un moral foarte ridicat, dup\xc4\x83 o serie de victorii ob\xc8\x9binute cu foarte pu\xc8\x9bine pierderi. Prin contrast, for\xc8\x9bele armate sovietice duceau lips\xc4\x83 de cadre de conducere competente, de preg\xc4\x83tire corespunz\xc4\x83toare \xc8\x99i de entuziasm. Cea mai mare parte a planific\xc4\x83rii sovietice considera c\xc4\x83 nu va avea loc un r\xc4\x83zboi p\xc3\xa2n\xc4\x83 \xc3\xaen 1942, iar atacul german a avut loc c\xc3\xa2nd \xc3\xaenc\xc4\x83 se mai f\xc4\x83ceau reorganiz\xc4\x83ri ale Armatei Ro\xc8\x99ii, iar noile arme promise, dar netestate \xc3\xaen lupt\xc4\x83, de-abia \xc3\xaencepuser\xc4\x83 s\xc4\x83 fie livrate. De asemenea, cea mai mare parte a trupelor sovietice erau concentrate de-a lungul noii frontiere sovietice din fostele teritorii poloneze, unde lipseau orice fel de fortifica\xc8\x9bii importante, astfel \xc3\xaenc\xc3\xa2t atacatorii germani le-au \xc3\xaenfr\xc3\xa2nt \xc3\xaen numai c\xc3\xa2teva s\xc4\x83pt\xc4\x83m\xc3\xa2ni de la \xc3\xaenceputul r\xc4\x83zboiului. La \xc3\xaenceput, multor unit\xc4\x83\xc8\x9bi sovietice le-a fost limitat\xc4\x83 libertatea de mi\xc8\x99care de ordinele antebelice ale lui Timo\xc8\x99enko \xc8\x99i Jukov, (date la indica\xc8\x9bia lui Stalin de a nu se angaja \xc3\xaen lupt\xc4\x83 \xc8\x99i a nu "r\xc4\x83spunde provoc\xc4\x83rilor"), urmate de prima reac\xc8\x9bie a ordinelor venite de la Moscova pentru "rezisten\xc8\x9ba cu orice pre\xc8\x9b urmat\xc4\x83 de contraatac", care a dus la o vulnerabilitate crescut\xc4\x83 la mi\xc8\x99c\xc4\x83rile de \xc3\xaencercuire efectuate de germani. Iner\xc8\x9bia birocra\xc8\x9biei sovietice a ad\xc4\x83ugat un plus la dezorganizarea ap\xc4\x83r\xc4\x83rii sovietice._NEWLINE_Erorile tactice ini\xc8\x9biale ale sovieticilor s-au dovedit catastrofale \xc3\xaen primele s\xc4\x83pt\xc4\x83m\xc3\xa2ni ale atacului german. La \xc3\xaenceput, Armata Ro\xc8\x99ie a fost indus\xc4\x83 \xc3\xaen eroare de propriile supraestim\xc4\x83ri ale puterilor sale. Corpurile Mecanizate nu au reu\xc8\x99it nici pe departe s\xc4\x83 distrug\xc4\x83 diviziile de Panzere germane, dar \xc3\xaen schimb au c\xc4\x83zut \xc3\xaen \xc3\xaencercuire \xc8\x99i au fost anihilate, dup\xc4\x83 ce mai \xc3\xaent\xc3\xa2i fuseser\xc4\x83 decimate de atacurile bombardierelor \xc3\xaen picaj ale Luftwaffe. Tancurile sovietice, prost \xc3\xaentre\xc8\x9binute \xc8\x99i conduse de mecanici f\xc4\x83r\xc4\x83 experien\xc8\x9b\xc4\x83, sufereau de o rat\xc4\x83 a defec\xc8\x9biunilor \xc3\xaenfrico\xc8\x99\xc4\x83tor de mare. Lipsa de piese de rezerv\xc4\x83 a contribuit din plin la e\xc8\x99ecul unit\xc4\x83\xc8\x9bilor de blindate sovietice. Decizia de a nu lupta al\xc4\x83turi de unit\xc4\x83\xc8\x9bile de infanterie s-a dovedit dezastruoas\xc4\x83. Lipsi\xc8\x9bi de sprijinul tancurilor \xc8\x99i neav\xc3\xa2nd suficiente mijloace de transport mecanizat, infanteri\xc8\x99tii au fost incapabili s\xc4\x83 efectueze manevre rapide \xc3\xaempotriva atacatorilor._NEWLINE_Stalin a dat ordine trupelor sale s\xc4\x83 nu se retrag\xc4\x83 \xc8\x99i s\xc4\x83 nu se predea, ceea ce a dus la o dispunere static\xc4\x83 a ap\xc4\x83r\xc4\x83torilor pe care tancurile germane le-au dep\xc4\x83\xc8\x99it f\xc4\x83r\xc4\x83 probleme, pentru a le t\xc4\x83ia mai apoi liniile de aprovizionare, ceea ce a dus la \xc3\xaencercuirea unor \xc3\xaentregi armate. Abia mai t\xc3\xa2rziu Stalin a permis trupelor sovietice s\xc4\x83 se retrag\xc4\x83 \xc3\xaen zonele \xc3\xaen care se putea reorganiza ap\xc4\x83rarea \xc3\xaen ad\xc3\xa2ncime, sau unde se puteau regrupa \xc3\xaen vederea contraatacurilor. Mai mult de 2,4 milioane de sovietici au c\xc4\x83zut prizonieri p\xc3\xa2n\xc4\x83 \xc3\xaen decembrie 1941, c\xc3\xa2nd for\xc8\x9bele celor doi beligeran\xc8\x9bi s-au \xc3\xaenfruntat \xc3\xaen suburbiile Moscovei._NEWLINE_\xc3\x8en ciuda e\xc8\x99ecului \xc8\x9bintelor ini\xc8\x9biale ale planului Barbarossa, uria\xc8\x99ele pierderi sovietice au schimbat atitudinea propagandei oficiale comuniste. Dac\xc4\x83, \xc3\xaen anii antebelici, guvernul afirma c\xc4\x83 armata este foarte puternic\xc4\x83, prin toamn\xc4\x83 afirma c\xc4\x83 Armata Ro\xc8\x99ie ar fi fost slab\xc4\x83 pentru c\xc4\x83 nu ar fi fost suficient timp pentru preg\xc4\x83tirile de r\xc4\x83zboi \xc8\x99i c\xc4\x83 atacul german a venit prin surprindere._NEWLINE_O explica\xc8\x9bie alternativ\xc4\x83 este dat\xc4\x83 de Viktor Suvorov \xc3\xaen cartea sa Sp\xc4\x83rg\xc4\x83torul de ghea\xc8\x9b\xc4\x83, autorul descriind r\xc4\x83zboiul ca fiind \xc3\xaen mod inten\xc8\x9bionat facilitat de Stalin. Acest punct de vedere este puternic comb\xc4\x83tut de istoricii occidentali \xc8\x99i este considerat doar o specula\xc8\x9bie.\n_START_SECTION_\nEfecte 1\n_START_PARAGRAPH_\nPunctul culminant al Opera\xc8\x9biunii Barbarossa a intervenit \xc3\xaen momentul \xc3\xaen care Grupul de Armate Centru, ajuns \xc3\xaentr-o situa\xc8\x9bie foarte grea cu aprovizionarea din cauza noroaielor din toamn\xc4\x83, a primit ordinul de atac asupra Moscovei. Unit\xc4\x83\xc8\x9bile avansate germane puteau vedea clopotni\xc8\x9bele Kremlinului \xc3\xaen decembrie 1941. Germanii au cucerit suburbiile capitalei sovietice, acesta fiind aliniamentul cel mai avansat pe care aveau s\xc4\x83-l ating\xc4\x83 \xc3\xaen timpul atacului. Ap\xc4\x83r\xc4\x83torii Moscovei, bine aproviziona\xc8\x9bi \xc8\x99i echipa\xc8\x9bi corespunz\xc4\x83tor pentru a suporta gerurile iernii ruse\xc8\x99ti, au ap\xc4\x83rat cu ferocitate ora\xc8\x99ul \xc3\xaen ceea ce a fost numit\xc4\x83 mai apoi B\xc4\x83t\xc4\x83lia de la Moscova \xc8\x99i i-au \xc3\xaempins prin contraatacuri viguroase pe germani \xc3\xaen stepa \xc3\xaenghe\xc8\x9bat\xc4\x83, odat\xc4\x83 cu venirea iernii. Moscova, pentru vitejia ap\xc4\x83r\xc4\x83torilor s\xc4\x83i, a fost onorat\xc4\x83 mai t\xc3\xa2rziu cu ordinul de Ora\xc8\x99 Erou._NEWLINE_F\xc4\x83r\xc4\x83 ad\xc4\x83posturi, f\xc4\x83r\xc4\x83 o aprovizionare corespunz\xc4\x83toare, f\xc4\x83r\xc4\x83 echipament de iarn\xc4\x83, germanii nu au putut face altceva dec\xc3\xa2t s\xc4\x83 a\xc8\x99tepte \xc3\xaen stepa \xc3\xaenghe\xc8\x9bat\xc4\x83. Ei au reu\xc8\x99it s\xc4\x83 evite s\xc4\x83 fie dep\xc4\x83\xc8\x99i\xc8\x9bi \xc8\x99i \xc3\xaencercui\xc8\x9bi de contraatacurile sovietice, dar au suferit pierderi grele din cauza luptelor, dar \xc8\x99i a vremii potrivnice._NEWLINE_\xc3\x8en acele timpuri, cucerirea Moscovei fusese considerat\xc4\x83 cheia victoriei pentru germani. Istoricii \xc3\xaenc\xc4\x83 mai dezbat problema aceasta, dac\xc4\x83 pierderea capitalei sovietice ar fi dus la \xc3\xaenfr\xc3\xa2ngerea Uniunii Sovietice, sau nu. Cum, \xc3\xaen decembrie, Germania a declarat r\xc4\x83zboi \xc8\x99i SUA, dup\xc4\x83 \xc8\x99ase luni de la declan\xc8\x99area r\xc4\x83zboiului, situa\xc8\x9bia strategic\xc4\x83 german\xc4\x83 deveniser\xc4\x83 disperat\xc4\x83, dat fiind faptul c\xc4\x83 industria german\xc4\x83 nu era preg\xc4\x83tit\xc4\x83 pentru un r\xc4\x83zboi de lung\xc4\x83 durat\xc4\x83._NEWLINE_R\xc4\x83zboiul pe frontul de r\xc4\x83s\xc4\x83rit a continuat \xc3\xaenc\xc4\x83 timp de patru ani s\xc3\xa2ngero\xc8\x99i. Jertfele umane de pe acest front nu vor putea fi niciodat\xc4\x83 stabilite cu precizie. Aprecierile privind num\xc4\x83rul militarilor sovietici mor\xc8\x9bi variaz\xc4\x83 mult, de la 8,5 milioane la 15 milioane. Num\xc4\x83rul de civili mor\xc8\x9bi \xc3\xaen timpul r\xc4\x83zboiului este de asemenea o problem\xc4\x83 aflat\xc4\x83 \xc3\xaen disput\xc4\x83, cifra de 20 de milioane fiind cel mai des citat\xc4\x83. Nici num\xc4\x83rul de solda\xc8\x9bi germani uci\xc8\x99i \xc3\xaen lupt\xc4\x83 nu este foarte u\xc8\x99or de stabilit. Estim\xc4\x83ri recente (R\xc3\xbcdiger Overmans) consider\xc4\x83 c\xc4\x83 peste 3 milioane de germani au pierit \xc3\xaen timpul luptelor \xc3\xaempotriva Armatei Ro\xc8\x99ii, sau \xc3\xaen lag\xc4\x83rele sovietice de prizonieri. Stalin a hot\xc4\x83r\xc3\xa2t deportarea \xc3\xaen lag\xc4\x83rele de munc\xc4\x83 din sistemul Gulagului a solda\xc8\x9bilor sovietici care se predaser\xc4\x83 germanilor, dar \xc8\x99i a prizonierilor de r\xc4\x83zboi din r\xc3\xa2ndurile for\xc8\x9belor Axei \xc8\x99i a unor \xc3\xaentregi na\xc8\x9biuni suspectate de colabora\xc8\x9bionism cu ocupantul nazist. Pierderile ne\xc3\xaenchipuit de mari de pe frontul de est au fost una dintre cauzele posibile ale R\xc4\x83zboiului rece, de timp ce Uniunea Sovietic\xc4\x83, \xc3\xaenc\xc4\x83 devastat\xc4\x83 de r\xc4\x83zboi, a hot\xc4\x83r\xc3\xa2t s\xc4\x83 men\xc8\x9bin\xc4\x83 un control strict asupra Europei Centrale \xc8\x99i R\xc4\x83s\xc4\x83ritene, pentru a descuraja orice nou\xc4\x83 invazie dinspre vest \xc8\x99i de a crea o zon\xc4\x83 tampon \xc3\xaentre occidentul capitalist \xc8\x99i estul comunist.\n_START_SECTION_\nCauzele e\xc8\x99ecului Opera\xc8\x9biunii Barbarossa\n_START_PARAGRAPH_\nPrincipala cauz\xc4\x83 a e\xc8\x99ecului german a fost subestimarea capacit\xc4\x83\xc8\x9bilor Uniunii Sovietice \xc8\x99i a rezisten\xc8\x9bei \xc3\xaend\xc3\xa2rjite a Armatei Ro\xc8\x99ii. Planificarea r\xc4\x83zboiului s-a dovedit gre\xc8\x99it\xc4\x83 din punct de vedere logistic._NEWLINE_Situa\xc8\x9bia grea \xc8\x99i periculoas\xc4\x83 \xc3\xaen care s-a reg\xc4\x83sit armata german\xc4\x83 la sf\xc3\xa2r\xc8\x99itul anului 1941 a fost cauzat\xc4\x83 \xc8\x99i de continua cre\xc8\x99tere a puterii Armatei Ro\xc8\x99ii, la care s-au ad\xc4\x83ugat \xc8\x99i al\xc8\x9bi factori, care au sc\xc4\x83zut dramatic eficacitatea for\xc8\x9belor atacatoare. Printre ace\xc8\x99ti factori s-au num\xc4\x83rat \xc3\xaentinderea peste m\xc4\x83sur\xc4\x83 a fronturilor de atac, a liniilor de aprovizionare, criza din sistemul de transport, care a afectat at\xc3\xa2t aprovizionarea c\xc3\xa2t \xc8\x99i mobilitatea trupelor, temperaturile extreme \xc8\x99i sc\xc4\x83derea constant\xc4\x83 a efectivelor germane._NEWLINE_Atacul german a fost asem\xc4\x83nat de multe ori cu Invazia lui Napoleon \xc3\xaen Rusia.\n_START_SECTION_\nSubestimarea poten\xc8\x9bialului sovietic\n_START_PARAGRAPH_\nGermanii au subestimat \xc3\xaen mod grosolan puterea de mobilizare a Armatei Ro\xc8\x99ii. Efectivul de mobilizare de \xc3\xaenceput (totalul trupelor deja antrenate care pot fi puse pe picior de r\xc4\x83zboi \xc3\xaen timp scurt) a fost de dou\xc4\x83 ori mai mare dec\xc3\xa2t se a\xc8\x99teptaser\xc4\x83 germanii. P\xc3\xa2n\xc4\x83 la \xc3\xaenceputul lunii august, noile armate formate luaser\xc4\x83 deja locul celor distruse p\xc3\xa2n\xc4\x83 \xc3\xaen acel moment. Acest unic fapt ar fi fost de ajuns s\xc4\x83 provoace e\xc8\x99ecul Opera\xc8\x9biunii Barbarossa, deoarece germanii trebuiau s\xc4\x83-\xc8\x99i limiteze opera\xc8\x9biunile la o lun\xc4\x83 pentru aprovizionare \xc8\x99i la numai \xc8\x99ase s\xc4\x83pt\xc4\x83m\xc3\xa2ni pentru a termina b\xc4\x83t\xc4\x83liile mai \xc3\xaenainte de \xc3\xaenceperea sezonului ploios, ceea ce s-a dovedit o sarcin\xc4\x83 imposibil de \xc3\xaendeplinit. Pe de alt\xc4\x83 parte, Armata Ro\xc8\x99ie s-a dovedit capabil\xc4\x83 s\xc4\x83 \xc3\xaenlocuiasc\xc4\x83 uria\xc8\x99ele pierderi \xc3\xaentr-un timp scurt \xc8\x99i nu a putut fi distrus\xc4\x83 \xc3\xaen calitatea ei de for\xc8\x9b\xc4\x83 coerent\xc4\x83 de lupt\xc4\x83. C\xc3\xa2nd diviziile constituite din recru\xc8\x9bi antrena\xc8\x9bi \xc3\xaenainte de r\xc4\x83zboi au fost distruse, au fost \xc3\xaenlocuite cu altele complet noi, cu o medie a recrut\xc4\x83rilor de aproximativ jum\xc4\x83tate de milion lunar pe parcursul \xc3\xaentregului r\xc4\x83zboi. Tocmai aceast\xc4\x83 capacitate a sovieticilor de a mobiliza for\xc8\x9be numeroase \xc3\xaentr-un timp scurt, de\xc8\x99i uneori slab echipate \xc8\x99i antrenate, le-a permis s\xc4\x83 supravie\xc8\x9buiasc\xc4\x83 primelor \xc8\x99ase s\xc4\x83pt\xc4\x83m\xc3\xa2ni critice ale r\xc4\x83zboiului, grava subapreciere a acestei capacit\xc4\x83\xc8\x9bi a f\xc4\x83cut ca planurile germane s\xc4\x83 se dovedeasc\xc4\x83 \xc3\xaen final total nerealiste._NEWLINE_\xc3\x8en plus, informa\xc8\x9biile str\xc3\xa2nse de serviciile sovietice de spionaj excludeau posibilitatea unui r\xc4\x83zboi cu Japonia, ceea ce a permis transferarea unor importante efective din Extremul Orient Sovietic spre teatrul european de opera\xc8\x9biuni \xc3\xaen momentele cele mai critice._NEWLINE_Chiar dup\xc4\x83 ce germanii \xc8\x99i-ar fi atins obiectivele \xc8\x99i s-ar fi aflat pe aliniamentul Arhanghelsk \xe2\x80\x93 Volga, este foarte probabil ca r\xc4\x83zboiul s\xc4\x83 nu se fi \xc3\xaencheiat. Uniunea Sovietic\xc4\x83 dispunea de rezerve vaste \xc3\xaen p\xc4\x83r\xc8\x9bile estice ale \xc8\x9b\xc4\x83rii, de vreme ce reu\xc8\x99ise s\xc4\x83-\xc8\x99i transfere industria de r\xc4\x83boi \xc3\xaen Mun\xc8\x9bii Urali, Asia Central\xc4\x83 \xc8\x99i Siberia, astfel r\xc4\x83zboiul put\xc3\xa2nd s\xc4\x83 continuie mult\xc4\x83 vreme.\n_START_SECTION_\nGre\xc8\x99eli ale planific\xc4\x83rii logistice\n_START_PARAGRAPH_\nObiectivele Opera\xc8\x9biunii Barbarossa au fost nerealiste de la \xc3\xaenceput. Declan\xc8\x99area r\xc4\x83zboiului \xc3\xaen timpul verii uscate a fost favorabil\xc4\x83 germanilor, care i-au luat pe sovietici prin surprindere, c\xc4\x83rora le-au fost distruse numeroase unit\xc4\x83\xc8\x9bi militare \xc8\x99i o cantitate uria\xc8\x99\xc4\x83 de armament \xc3\xaen primele c\xc3\xa2teva s\xc4\x83pt\xc4\x83m\xc3\xa2ni. C\xc3\xa2nd vremea favorabil\xc4\x83 a f\xc4\x83cut loc condi\xc8\x9biilor grele ale toamnei \xc8\x99i iernii, iar Armata Ro\xc8\x99ie a recuperat handicapul \xc3\xaenceputului, ofensiva german\xc4\x83 a \xc3\xaenceput s\xc4\x83 dea semne de oboseal\xc4\x83. Armata german\xc4\x83 nu a putut fi aprovizionat\xc4\x83 pentru desf\xc4\x83\xc8\x99urarea unei ofensive \xc3\xaendelungate. Pur \xc8\x99i simplu nu exista suficient carburant pentru a face ca \xc3\xaentreaga armat\xc4\x83 s\xc4\x83-\xc8\x99i ating\xc4\x83 obiectivele ini\xc8\x9biale._NEWLINE_Aceste fapte au fost bine \xc3\xaen\xc8\x9belese de unit\xc4\x83\xc8\x9bile germane de aprovizionare chiar \xc3\xaenainte de declan\xc8\x99area atacului, dar avertismentele lor nu au fost luate \xc3\xaen seam\xc4\x83. \xc3\x8entregul plan german se baza pe presupunerea c\xc4\x83 trupele atacatoare aveau s\xc4\x83 se bucure de \xc3\xaentreaga libertate strategic\xc4\x83 datorit\xc4\x83 colapsului complet al Armatei Ro\xc8\x99ii. Numai dup\xc4\x83 aceea ar fi fost posibil\xc4\x83 redirec\xc8\x9bionarea suportului logistic masiv c\xc4\x83tre aprovizionarea cu combustibil necesar\xc4\x83 pentru c\xc3\xa2teva unit\xc4\x83\xc8\x9bi mobile \xc3\xaens\xc4\x83rcinate cu ocuparea statului \xc3\xaenfr\xc3\xa2nt._NEWLINE_Infanteria \xc8\x99i tancurile germane au \xc3\xaenaintat \xc3\xaentre 450 \xc8\x99i 500 de kilometri \xc3\xaen prima s\xc4\x83pt\xc4\x83m\xc3\xa2n\xc4\x83, dar liniile de aprovizionare se luptau cu disperare s\xc4\x83 \xc8\x9bin\xc4\x83 pasul cu atacul. Liniile ferate sovietice nu au putut fi folosite la \xc3\xaenceput pentru aprovizionare datorit\xc4\x83 diferen\xc8\x9belor de ecartament, p\xc3\xa2n\xc4\x83 c\xc3\xa2nd au fost fabricate suficiente locomotive \xc8\x99i boghiuri pentru vagoane. Convoaiele care se deplasau cu vitez\xc4\x83 redus\xc4\x83 erau \xc8\x9bintele favorite ale partizanilor sovietici, de\xc8\x99i, \xc3\xaen 1941, trupele de partizani erau relativ pu\xc8\x9bine. Lipsa de provizii a \xc3\xaencetinit \xc3\xaen mod semnificativ blitzkriegul.\n_START_SECTION_\nCondi\xc8\x9biile meteorologice\n_START_PARAGRAPH_\nProbabil nici un alt factor nu a fost prost apreciat de planificatorii germani ca evolu\xc8\x9bia vremii \xc3\xaen timpul invaziei. Vremea este un factor neutru \xc3\xaen desf\xc4\x83\xc8\x99urarea r\xc4\x83zboiului. Tab\xc4\x83ra care este mai bine preg\xc4\x83tit\xc4\x83 s\xc4\x83 foloseasc\xc4\x83 condi\xc8\x9biile meteorologice va c\xc3\xa2\xc8\x99tiga un avantaj, tab\xc4\x83ra care le va ignora va suferi pe m\xc4\x83sur\xc4\x83. Subestimarea for\xc8\x9bei Armatei Ro\xc8\x99ii a pus armata german\xc4\x83 la discre\xc8\x9bia vremii nefavorabile._NEWLINE_For\xc8\x9bele germane nu erau preg\xc4\x83tite s\xc4\x83 fac\xc4\x83 fa\xc8\x9b\xc4\x83 condi\xc8\x9biilor meteorologice extreme \xc8\x99i re\xc8\x9belei proaste de drumuri din URSS. Toamna ploias\xc4\x83 a transformat terenul \xc3\xaentr-o mocirl\xc4\x83 nesf\xc3\xa2r\xc8\x99it\xc4\x83, care a \xc3\xaencetinit mult avansarea germanilor. \xc3\x8en timpul verii, atacatorii au trebuit s\xc4\x83 fac\xc4\x83 fa\xc8\x9ba p\xc4\x83m\xc3\xa2nturilor transformate \xc3\xaen praf zbur\xc4\x83tor, \xc3\xaen timpul toamnei au trebuit s\xc4\x83 fac\xc4\x83 fa\xc8\x9b\xc4\x83 noroaielor lipicioase, iar iarna au trebuit s\xc4\x83 lupte cu ninsoarea abundent\xc4\x83 \xc8\x99i gerul n\xc4\x83praznic. Tancurile germane erau dotate cu \xc8\x99enile \xc3\xaenguste, care asigurau putere de trac\xc8\x9biune sc\xc4\x83zut\xc4\x83 \xc8\x99i o flotabilitate redus\xc4\x83 \xc3\xaen noroi. Prin compara\xc8\x9bie, noile tancuri sovietice, a\xc8\x99a cum erau T-34 \xc8\x99i KV, erau cu mult mai mobile. Cei peste 600.000 de cai de talie mare european\xc4\x83, folosi\xc8\x9bi pentru aprovizionare \xc8\x99i mi\xc8\x99carea pieselor de artilerie, nu au rezistat bine \xc3\xaen aceste condi\xc8\x9bii meteorologice grele. Caii de talie mic\xc4\x83 ai Armatei Ro\xc8\x99ii erau incomparabil mai bine adapta\xc8\x9bi la climatul aspru \xc8\x99i erau \xc3\xaenv\xc4\x83\xc8\x9ba\xc8\x9bi s\xc4\x83 scurme cu copitele \xc3\xaen z\xc4\x83pada \xc3\xaenghe\xc8\x9bat\xc4\x83 dup\xc4\x83 iarba de dedesubt._NEWLINE_Cele mai multe unit\xc4\x83\xc8\x9bi germane erau total nepreg\xc4\x83tite pentru schimb\xc4\x83rile rapide de vreme din toamna \xc8\x99i iarna anului 1941. De\xc8\x99i fusese preg\xc4\x83tit echipament corespunz\xc4\x83tor \xc3\xaen depozite, capacitatea de a-l duce la destina\xc8\x9bie de-a lungul re\xc8\x9belei de transport foarte solicitate nu exista. Prin urmare, solda\xc8\x9bii nu au fost \xc3\xaembr\xc4\x83ca\xc8\x9bi \xc8\x99i \xc3\xaenc\xc4\x83l\xc8\x9ba\xc8\x9bi corespunz\xc4\x83tor \xc8\x99i au fost nevoi\xc8\x9bi s\xc4\x83-\xc8\x99i c\xc4\x83ptu\xc8\x99easc\xc4\x83 vestoanele cu ziare pentru a rezista temperaturilor care sc\xc4\x83zuser\xc4\x83 la niveluri record de \xe2\x88\x9230\xc2\xa0\xc2\xb0C. Pentru a \xc3\xaenc\xc4\x83lzi marmitele \xc8\x99i sobele, germanii ardeau carburantul pre\xc8\x9bios care nu putea fi aprovizionat cu u\xc8\x99urin\xc8\x9b\xc4\x83. \xc3\x8en acest timp, solda\xc8\x9bii sovietici aveau uniforme v\xc4\x83tuite, c\xc4\x83lduroase, cizme din p\xc3\xa2sl\xc4\x83 \xc8\x99i c\xc4\x83ciuli din blan\xc4\x83._NEWLINE_Unele dintre armele germane nu au func\xc8\x9bionat corespunz\xc4\x83tor \xc3\xaen frigul rusesc. Uleiul folosit la ungere s-a dovedit necorepunz\xc4\x83tor temperaturilor foarte sc\xc4\x83zute. Ca rezultat, motoarele \xc8\x99i armele automate nu mai func\xc8\x9bionau. Pentru a \xc3\xaenc\xc4\x83rca tunurile, unsoarea \xc3\xaenghe\xc8\x9bat\xc4\x83 de pe obuze trebuia cur\xc4\x83\xc8\x9bat\xc4\x83 cu un cu\xc8\x9bit. For\xc8\x9bele sovietice se confruntau cu mult mai pu\xc8\x9bine probleme, datorit\xc4\x83 experien\xc8\x9bei lor de lupt\xc4\x83 \xc3\xaen condi\xc8\x9bii extreme. Avioanele aveau motoarele acoperite cu p\xc4\x83turi termoizolatoare pentru a \xc3\xaempiedica \xc3\xaenghe\xc8\x9barea lor c\xc3\xa2t timp erau parcate \xc3\xaen hangare sau pe pist\xc4\x83. Se folosea benzin\xc4\x83 u\xc8\x99oar\xc4\x83 pentru aceste avioane. Benzina folosit\xc4\x83 pentru tancuri \xc8\x99i pentru cele mai multe dintre camioane \xc3\xaenghe\xc8\x9ba \xc3\xaen condi\xc8\x9biile frigului extrem. Cele mai multe camioane \xc8\x99i tancuri sovietice din anii antebelici foloseau de asemenea benzina, dar motoarele din noua genera\xc8\x9bie foloseau motorina care rezista mai bine la \xc3\xaenghe\xc8\x9b._NEWLINE_Se crede in mod obi\xc8\x99nuit c\xc4\x83 noroiul ad\xc3\xa2nc, urmat de z\xc4\x83pezile mari \xc8\x99i frigul puternic au oprit toate opera\xc8\x9biunile militare \xc3\xaen timpul cumplitei ierni ruse\xc8\x99ti. De fapt, opera\xc8\x9biunile militare au fost \xc3\xaencetinite de ace\xc8\x99ti factori, dar nu au \xc3\xaencetat. Ofensiva sovietic\xc4\x83 din decembrie 1941 a \xc3\xaenaintat cu peste 160 de kilometri \xc3\xaen anumite sectoare, demonstr\xc3\xa2nd c\xc4\x83 r\xc4\x83zboiul mobil era posibil chiar \xc3\xaen condi\xc8\x9biile iernii extreme._NEWLINE_C\xc3\xa2nd a \xc3\xaenceput iarna grea, Hitler s-a temut s\xc4\x83 nu repete retragerea dezastruaoas\xc4\x83 a lui Napoleon Bonaparte \xc8\x99i a dat ordin trupelor germane s\xc4\x83 reziste cu orice pre\xc8\x9b pe pozi\xc8\x9bii \xc8\x99i s\xc4\x83 resping\xc4\x83 toate contraatacurile sovietice. Aceste ordine au devenit cunoscute ca "rezist\xc4\x83 sau mori". Ca urmare a acestor ordine armatele germane au suferit pierderi importante.'